贺铸
寄题栗亭县名嘉亭
少陵昔避地，幽栖凤皇川。
始愿获其所，赋诗此终焉。
睠彼美林麓，荫膏腴上田。
阳坡饶垂珠，阴谷繁玉延。
长鑱勤采劚，服食攀飞仙。
兵祲夺和气，力耕无善年。
林垧开冰雪，旬浃断庖烟。
呜呼歌七章，暮节西南迁。
环堵久芜没，斯亭名尚传。
茂宰怆怀古，增崇殊过前。
雕甍揭长帘，下容十客筵。
嫩岚隔春丛，清竹鸣夏蝉。
风月有高兴，写之武城弦。
狂客属尪废，驽筋难强鞭。
何暇远登览，但哦鲸海篇。
尚苦八口累，依稀同曩贤。
余龄寄幻境，未断东西绿。
江淮米价平，一舸去悠然。
幸此岁丰乐，浮游吾所便。
异时访陈躅，复使後人怜。